વક્તવ્ય પૂરું થઈ ગયા પછી એસએસના માણસો ઝડપથી એ ખંડમાંથી બહાર નીકળી ગયા. અંદર માત્ર કેદીઓ જ રહ્યા. ચારે બાજુ જોતાં કેદીઓ વિચાર કરી રહ્યા હતા, કે શું હવે અહીંના કબજેદાર તેઓ જ છે કે! ઓસ્કર અને એમિલિ પોતાના એપાર્ટમેન્ટ તરફ જવા માટે ચાલવા લાગ્યા કે કેદીઓએ તરત જ તેમને રોકી લીધા! લિક્ટે બનાવેલી વીંટી તેમને ભેટ આપવામાં આવી. ઓસ્કર થોડો સમય તેની સામે પ્રસંશાની નજરે જોઈ રહ્યો. વીંટી પરનું લખાણ એમિલિને બતાવીને તેણે સ્ટર્નને ભાષાંતર કરવા માટે કહ્યું. વીંટી માટે સોનું ક્યાંથી લાવ્યા, એવા પ્રશ્નના જવાબરૂપે જેરેથના દાંતની ખોલની વાત તેને જાણવા મળી. કેદીઓને લાગ્યું કે ઓસ્કર આ વાત જાણીને જરૂર હસી પડશે! વીંટી આપનારાઓમાં જેરેથ પણ સામેલ હતો. એ જાણતો હતો કે હવે મારી ટીખળ થવાની! એટલે પોતાના તોડી નખાયેલા દાંતની જગ્યા બતાવતો એ સામે જ ઊભો રહ્યો! પરંતુ આખી વાત જાણીને હસી પડવાને બદલે ઓસ્કર ઊંડા વિચારમાં સરકી ગયો. તેણે વીંટીને હળવેથી પોતાની આંગળીમાં પહેરી લીધી. કેદીઓમાંથી કોઈ પરિસ્થિતિની ગંભીરતા તો સમજી ન શક્યા, પરંતુ એ ક્ષણે ફરી એક વખત તેમની વચ્ચે એક અતુટ સેતુ રચાઈ રહ્યો! ઓસ્કર હવે કેદીઓએ આપેલી ભેટને આધીન બની રહ્યો!